钦定古今图书集成/明伦汇编/官常典/第526卷 > 怀都
## 钦定古今图书集成/明伦汇编/官常典/第526卷 > 怀都

按《元史》本传：“怀都，斡鲁纳台氏。祖父阿术鲁，与太祖
同饮黑河水，屡从征讨，赐银印，总大军伐辽东女直
诸部。复帅师讨西夏，大战于合剌合察儿，擒夏主，太
祖命尽赐以夏主遗物。继总军南伐，攻拔信安，下宿、
泗等州。诸王塔察儿以阿术鲁年老，俾其子不花袭
职。中统二年，不花卒，子幼，兄子怀都继领其职。中统”
三年春，李璮叛，诏怀都从亲王哈必赤讨之，围璮济
南。夏四月，璮夜出兵，四面冲突求出，怀都直前奋击，
斩百馀级，俘二百馀人，夺兵仗数百。璮退走入城，怀
都昼夜勒兵与战。秋七月，破济南，诛璮。哈必赤第其
功居最，诏赐金虎符，领蒙古、汉军，攻海州，略淮南、庐
州。至元三年，充邳州监战万户。四年，领山东路统军
司，从主帅南征，至襄阳，西渡汉江，宋遣水军绝归路，
怀都选士卒浮水杀宋军，夺战舰二十馀艘，斩首千
馀级。六年，军次淮南天长，至五河口，与宋兵战，败之。
七年，诏守鹿门山、白河口、一字城。九年春，怀都请攻
樊之古城堡，堡高七层，怀都夜勒士卒，亲冒矢石攻
夺之，斩宋将韩拨发，擒蔡路钤。襄阳既降，帅师屯蔡、
息。出巡淮安，还城正阳，略地安丰，获生口无算。十一
年夏，宋将夏贵来攻正阳，怀都领步卒薄淮西岸，至
横河口，逆战，退之。九月，略地安庆。十二年，北渡至栅
江堡，值宋军三千馀，怀都与战，败之。复南渡江，驻兵
镇江。谍报宋平江军出常州，怀都领兵千人至无锡，
与宋兵遇，大战，歼其众。秋七月，行省檄怀都领军护
焦山江岸，仍往扬州湾头立木城，以兵守之。九月，权
枢密院事，复守镇江。宋殿帅张彦、安抚刘师勇攻吕
城，怀都与万户忽剌出帖木儿追战至常州，夺舟百
馀艘，擒张殿帅、范总管。冬十月，从右丞阿塔海攻常
州。宋朱都统自苏州赴援，怀都提兵至横林店，与之
遇，奋击大破之。十一月，取苏州，徇秀州，仍抚治临安
迤东新附军民。十三年秋，同元帅撒里蛮帖木儿、张
弘范徇温州、福建，所至州郡迎降。十四年，授镇国上
将军、浙东宣慰使。讨台、庆叛者，战于黄奢岭，又战于
温州白塔屯寨，转战至于漳、泉、兴化，平之。十六年，召
至阙下，赐玉带、弓矢，授行省参知政事，至处州，以疾
卒。子八忽台儿。